Möödunud nädalavahetusel pandi alus loodetavasti pikemale traditsioonile: Pärnus, Perona Bowlingus sündis uus võistlus, Santa Cup. Ühtlasi oli tegemist esimese uue reitingusüsteemi järgi toimunud jõukatsumisega. Carl Kinnunen-i esimene turniirikorraldus pälvis osalejatelt vaid kiidusõnu ja ka sportlikud tulemused olid kõike muud kui tagasihoidlikud. Kert Truus viskas enda isiklikuks 6 sarja tippmargiks eelvoorudes 1511 p (ehk keskmine 251,8 p) ja finaalvoorudes jäi 232- punktisest keskmisest 4 hulka pääsemiseks väheks. Esikolmik oli Kert Truus (1.koht), Ülari Lees (2.koht) ja Vallo Lees (3.koht). Võistluse kohta on valminud hulganisti video-ja fotomaterjali.
Esimene uue reitingusüsteemi järgi toimuv võistlus on Santa Cup 2016. Tegemist on B-kategooria võistlusega, kus reitingupunktid korrutatakse 1,5-ga. Peakorraldaja Carl Kinnunen sooritas hiljuti ka kohtunikueksami. Loodetavasti sujub noore organisaatori esmaetteaste sellel alal kenasti ja võistlusest saab pikem traditsioon. Võistluse koduleht asub www.peronabowling.ee
Uue reitingusüsteemi üksikasjadega saab tutvuda: Reitingu juhendis.
Pärnus, Perona Bowlingus peetud seenioride Eesti meistrivõistlustel tõestati, et sarnaselt veiniga võivad ka bowlingutulemused aastatega vaid paraneda. Ülimalt pingeliseks kujunenud meeste finaalides suutis Aare Noormaa (Hansa BC) lõpuks siiski ülinapilt Jaanus Jaanimägi (Hobbybowling) üle mängida. Kolmas oli Alex Stewart (Balti Bowling). Naiste finaalid sedavõrd pingeliseks ei kujunenud. Riina Lõhmus (Hobbybowling) pani oma paremuse maksma juba esimese finaalringiga ja teistele siin suurt sõnaõigust ei jäetud. Teise koha suutis lõpuni hoida Riina Veiram (Forselius). Ülle Kangur (Hobbybowling) astus talle lõpuks küll vägagi kandadele, aga kolmandast kohast kõrgemale see teda siiski ei kergitanud.
Tulemused kujunesid finaalides sedavõrd kosmilisteks (Aare Noormaa keskmine oli 247 p), et samal ajal saalis viibinud tavakülastajad kogunesid asja lähemalt vaatama ja vangutasid imestusest vaid päid. Oli, mida vaadata, tegelikult.
Täpsemad tulemused võistluse kodulehel.
Soome Rankingu teisel osavõistlusel õnnestus Kert Truusil (Hansa BC) tulla 3ndale kohale vägagi hirmutavas konkurentsis. Kerdi enda sõnul pole tal varem sellel turniiril nii hästi läinud ja hetkevorm lubab võidelda ka Euroopa absoluutse tipuga.
Uudis ise on leitav Soome Bowlinguliidu lehelt: www.keilailu.fi
Tsehhis Olomoucis avati teisipäeval 25.oktoobril pidulikult European Champions Cup 2016. Võistlustules olid ka tänavuse aasta Eesti meistrid Raili Vaarpuu ja Raul Beekmann.
Raili Vaarpuu (Balti Bowling) lõpetas enda etteaste turniiril igati korraliku 23-nda kohaga (keskmine 188,2). Raul Beekmann (Balti Bowling) tegi samuti arvestatava keskmise 203 p, mis paraku siiski üle 33-nda koha 40 mehe konkurentsis tõusta ei võimaldanud.
Kert Truus ja Riina Lõhmus lõpetasid enda selleaastased etteasted Shanghai-s AMF Maailmakarikal vastavalt 21. ja 52. kohaga. Kert alustas finaalringi kolme esimest sarja hästi, siis aga sattus saali äärepoolsetele radadele ja seal enam imet korda saata ei õnnestunud.
Seekordne turniir on üsna tähelepanuväärne, kuna terve naiste esikolmiku kvalifikatsioonvooru keskmised olid kõrgemad kui parimal mehel. Tõenäoliselt mängis selles mitte väikest rolli tavalisest keerulisemad rajaolud. aga eks vahetuid muljeid kuuleme osalejatelt endilt.
14.-23. oktoober toimub Hiinas Shanghais 52. QubicaAMF maailmakarika võistlus. 83 riigi võistlejate hulgas on võistlustules ka Eesti esindajad Riina Lõhmus (Hobbybowling) ja Kert Truus (Hansa Bowling).
Võistlejad on enda etteastega eelvoorudes ühele poole saamas. Kert lõpetas kvalifikatsiooni 20 sarja 19-nda kohaga ja jätkab 24 parema hulgas finaalides, Riina positsioon enne viimast 5 sarja selleks kuigi palju võimalusi ei jäta.